七月六日作
作者：孔平仲
朝代：宋

paragraphs: 隔江見雨來，尤苦風大疾。
蓬蓬宇宙中，掀攪若無物。
百川水倒流，瓦石亦飛越。
濃雲最輕浮，暫聚非永結。
隨吹東西揚，散漫頗倉猝。
竟無點滴惠，初勢不可遏。
正昏露青天，方曀見白日。
但增塵土高，益使水泉竭。
農夫憂歲事，悵望眼流血。
蛟龍不能神，卷尾藏窟穴。
空餘鳥雀噪，庭戶晚更熱。
深夜氣稍蘇，林端挂明月。